## Obvezatne upute broj OLS II o redoslijedu izbornih radnji i tijeku rokova po Zakonu o izboru članova predstavničkih tijela jedinica lokalne samouprave i jedinica lokalne uprave i samouprave

### NN 17/1997 (14.2.1997.), Obvezatne upute broj OLS II o redoslijedu izbornih radnji i tijeku rokova po Zakonu o izboru članova predstavničkih tijela jedinica lokalne samouprave i jedinica lokalne uprave i samouprave

# **IZBORNO POVJERENSTVO REPUBLIKE HRVATSKE**

Na osnovi članka 29. stavka 1. Zakona o izboru članova predstavničkih
tijela jedinica lokalne samouprave i jedinica lokalne uprave i samouprave
("Narodne novine" br. 90/92, 69/95, 59/96 i 63/96), Izborno povjerenstvo
Republike Hrvatske propisuje

## **OBVEZATNE UPUTE BROJ OLS II**

### **O REDOSLIJEDU IZBORNIH RADNJI I TIJEKU ROKOVA PO ZAKONU O IZBORU ČLANOVA PREDSTAVNIČKIH TIJELA JEDINICA LOKALNE SAMOUPRAVE I JEDINICA LOKALNE UPRAVE I SAMOUPRAVE**

1. Odluka Vlade Republike Hrvatske o raspisivanju izbora za članove
predstavničkih tijela jedinica lokalne samouprave i jedinica lokalne uprave
i samouprave (općinska vijeća, gradska vijeća, županijske skupštine i Gradska
skupština Grada Zagreba) objavljena je dana 12. veljače 1997. ("Narodne
novine", br. 16/97).

2. Rokovi teku od **dana 13. veljače 1997. godine od 00:00 sati**

3. Prijedlozi kandidata za članove predstavničkih tijela jedinica lokalne
samouprave odnosno jedinica lokalne uprave i samouprave navedenih u točki
1. ovih Obvezatnih uputa koji se biraju pojedinačno u izbornoj jedinici
kao i prijedlozi lista kandidata moraju biti dostavljeni nadležnom izbornom
povjerenstvu jedinice lokalne samouprave odnosno jedinice lokalne uprave
i samouprave najkasnije u roku 12 dana, dakle do

**24. veljače 1997. godine do 24:00 sata**

(Članak 16. stavak 1. i 2.)

4. Nadležno izborno povjerenstvo jedinice lokalne samouprave odnosno
jedinice lokalne uprave i samouprave od svih pravovaljano predloženih kandidata
mora sastaviti i objaviti listu kandidata izborne jedinice u roku od 48
sati od isteka roka iz točke 3. ovih Obvezatnih uputa.

Nadležno izborno povjerenstvo jedinice lokalne samouprave odnosno jedinice
lokalne uprave i samouprave mora prihvatiti i objaviti sve pravovaljano
predložene općinske, gradske i županijske kandidatske liste, kao i zbirnu
listu svih pravovaljano predloženih kandidatskih lista u roku od 48 sati
od isteka roka iz točke 3. ovih Obvezatnih uputa.

Nadležno izborno povjerenstvo jedinice lokalne samouprave odnosno jedinice
lokalne uprave i samouprave mora objaviti u lokalnim glasilima listu kandidata
izborne jedinice, te sve prihvaćene kandidatske liste i zbirnu listu kandidatskih
lista za izbor članova spomenutih predstavničkih tijela u roku od 48 sati
od isteka roka iz točke 3. ovih Obvezatnih uputa, dakle do:

**26. veljače 1997. godine do 24:00 sata**

(Članak 17. stavak 1., 2. i 3.)

5. Izborna promidžba traje od dana objave lista kandidata izbornih jedinica
i zbirne kandidatske liste jedinice lokalne samouprave odnosno jedinice
lokalne uprave i samouprave, pa do 24 sata prije izbora, dakle od

**27. veljače 1997. godine od 00:00 sati do**

**11. travnja 1997. godine do 24:00 sata**

(Članak 19.)

6. Zabrana izborne promidžbe (izborna šutnja), kao i svako objavljivanje
prethodnih rezultata ili procjena rezultata izbora traje od

**12. travnja 1997. godine od 00:00 sati do**

**13. travnja 1997. godine do 24:00 sata**

(Članak 21.)

7. Nadležna izborna povjerenstva (općinska, gradska odnosno Gradsko
izborno povjerenstvo Grada Zagreba) moraju imenovati članove i zamjenike
članova biračkog odbora najkasnije pet dana prije dana održavanja izbora
za članove predstavničkih tijela jedinice lokalne samouprave odnosno jedinice
lokalne uprave i samouprave, dakle do

**7. travnja 1997. godine do 24:00 sata**

(Članak 36. stavak 3.)

8. Nadležno izborno povjerenstvo jedinice lokalne samouprave odnosno
jedinice lokalne uprave i samouprave (općine, grada, Grada Zagreba) mora
objaviti koja su biračka mjesta određena s naznakom koji će birači glasovati
na pojedinom mjestu **najkasnije pet dana** prije dana održavanja izbora,
dakle do

**7. travnja 1997. godine do 24:00 sata**

(Članak 37. stavak 3.)

9. Glasovanje traje neprekidno

**13. travnja 1997. godine od 7:00 do 19:00 sati**

Biralište se zatvara u 19:00 sati. Biračima koji su se zatekli na biralištu
omogućit će se glasovanje i nakon 19 sati.

(Članak 44. stavak 1.)

10. Birački odbor mora dostaviti zapisnik o svom radu s ostalim izbornim
materijalom izbornom povjerenstvu općine, grada odnosno Grada Zagreba,
najkasnije u roku od 12 sati od zatvaranja birališta, dakle

**14. travnja 1997. godine do 7:00 sati**

(Članak 49.)

11. Izborno povjerenstvo općine, grada odnosno Grada Zagreba utvrdit
će rezultate glasovanja na biračkim mjestima na svom području najkasnije
u roku od 24 sata od zatvaranja birališta, dakle

**14. travnja 1997. godine do 19:00 sati**

(Članak 50. stavak 1.)

12. Izborno povjerenstvo županije odredit će način i rok u kojem joj
izborno povjerenstvo općine odnosno grada mora dostaviti izborne rezultate
na svom području zajedno sa zapisnikom o svom radu.

(Članak 50. stavak 2.)

13. Izborno povjerenstvo općine, grada odnosno Grada Zagreba, kad utvrdi
rezultate glasovanja za članove općinskog i gradskog vijeća odnosno Gradske
skupštine Grada Zagreba, te Izborno povjerenstvo županije kad utvrdi rezultate
glasovanja za članove njihovih predstavničkih tijela, objavit će **odmah**
rezultate izbora sukladno zapisnicima o radu izbornog povjerenstva (OLS-10;
OLS-11) (Članak 53.).

***Zaštita izbornog prava***

14. Ustavnost i zakonitost izbora za članove predstavničkih tijela jedinica
lokalne samouprave odnosno jedinica lokalne uprave i samouprave nadzire
Ustavni sud Republike Hrvatske i rješava izborne sporove.

(Članak 55.)

15. Prigovor zbog nepravilnosti u postupku kandidiranja mogu podnijeti:

- politička stranka, dvije ili više političkih stranaka, odnosno birači
koji su predložili kandidata za člana predstavničkog tijela jedinice lokalne
samouprave odnosno jedinice lokalne uprave i samouprave, odnosno listu,
kao i nezavisni kandidati i nositelji nezavisnih lista;

(Članak 56. stavak 1.)

16. Prigovor zbog nepravilnosti u postupku izbora mogu podnijeti samo
one stranke o čijim se kandidatskim listama glasovalo na izborima, nezavisni
kandidati, odnosno nositelji nezavisnih lista o kojima se glasovalo.

(Članak 56. stavak 2.)

17. Prigovori zbog nepravilnosti u postupku kandidiranja i izbora članova
općinskog i gradskog vijeća podnose se nadležnom županijskom izbornom povjerenstvu
najkasnije u roku od

**48 sati računajući od isteka dana kad je izvršena radnja na koju
je stavljen prigovor, dakle od 00:00 sati idućeg dana**

(Članak 57. stavak 1. u svezi s člankom 58. stavak 1.)

18. Prigovori zbog nepravilnosti u postupku kandidiranja i izbora članova
županijske skupštine i Gradske skupštine Grada Zagreba podnose se Izbornom
povjerenstvu Republike Hrvatske u roku od

**48 sati od isteka dana kada je izvršena radnja na koju je stavljen
prigovor, dakle od 00:00 sati idućeg dana**

(Članak 57. stavak 2. u svezi s člankom 58. stavak 1.)

19. Županijsko izborno povjerenstvo odnosno Izborno povjerenstvo Republike
Hrvatske dužno je donijeti rješenje o prigovoru u roku od

**48 sati od isteka dana kada mu je dostavljen prigovor, odnosno od
isteka dana kada su dostavljeni izborni materijali na koje se odnosi prigovor,
dakle od 00:00 sati idućeg dana**

(Članak 58. stavak 2.)

20. Protiv rješenja županijskog izbornog povjerenstva odnosno Izbornog
povjerenstva Republike Hrvatske podnositelj prigovora, kao i kandidat za
člana predstavničkog tijela jedinice lokalne samouprave odnosno jedinice
lokalne uprave i samouprave imaju pravo žalbe Ustavnom sudu Republike Hrvatske.

Žalba se podnosi putem nadležnog izbornog povjerenstva Ustavnom sudu
Republike Hrvatske.

(Članak 60. stavak 1. i 3.)

21. Žalba se podnosi u roku od

**48 sati računajući od isteka dana kada je primljeno pobijano rješenje,
dakle od 00:00 sati idućeg dana**

(Članak 60. stavak 2.)

22. Ustavni sud Republike Hrvatske dužan je odlučiti o žalbi u roku
od

**48 sati od isteka dana primitka žalbe, dakle od 00:00 sati idućeg
dana**

(Članak 60. stavak 4.)

Klasa: 013-01/97-01/02
Urbroj: 599-97-5
Zagreb, 12. veljače 1997.

Predsjednik
**Ivan Mrkonjić,** v. r.

Uputa, NN 17/1997-258